
Tisztelt Ajánlattevők!

Az Országos Egészségbiztosítási Pénztár, mint Ajánlatkérő által „Az OEP kezelésében lévő, 20 m3/h teljesítményt meghaladó kapacitással rendelkező felhasználási helyek, 2015/2016-os gázévre vonatkozó földgáz ellátásának közbeszerzése” tárgyban indított, a közbeszerzésekről szóló 2011. évi CVIII. törvény uniós értékhatárt el nem érő és egyben nemzeti értékhatárt elérő értékű, nyílt közbeszerzési eljárásban – határidőben – újabb kiegészítő tájékoztatás iránti kérelmek érkeztek.

A beérkezett kérdésekre a válaszokat – határidőben – az alábbiak szerint adom meg a Kbt. 45. § (2) bekezdése alapján:


II. kérdéssorozat

1. kérdés:
Kérjük a tisztelt Ajánlatkérőt annak pontosítására, hogy a szerződéskötés során Ajánlatkérővel és a Nemzeti Adó-és Vámhivatal Dél-alföldi Regionális Adó Főigazgatóságával két különálló szerződés kerül aláírásra (szerződéstervezet 2.1.4. pont). 

1. válasz: 
Az Ajánlatkérő valamennyi átadási pontra vonatkozóan egy szerződést kíván kötni, jelen eljárás eredményeként a Nemzeti Adó-és Vámhivatallal szerződés nem köthető. Felhívjuk a figyelmet a szerződéstervezet 2.1.3. pontjában foglaltakra, mely rögzíti, hogy egyes átadási pontokra vonatkozóan, a gázfogyasztó személyének esetleges változása nem érinti a szerződés hatályát, a tényleges fogyasztó és számlafizető személyében beálló változást a vevő csupán bejelenteni köteles. Ezen bejelentést követően az eladó számlát a bejelentett új fogyasztó részére állítja ki, annak összegét az új fogyasztó fizeti meg. A szerződéstervezet 2.1.4. pontja csupán azt kívánja rögzíteni, hogy Ajánlatkérő már most tájékoztatni kívánja az ajánlattevőket, hogy a 6800 Hódmezővásárhely, Kinizsi utca 1. átadási pont (mérési pont azonosító: 39N050073593000L) tekintetében a tényleges fogyasztó és számlafizető személye: a Nemzeti Adó-és Vámhivatal Dél-alföldi Regionális Adó Főigazgatósága.

A területi államigazgatási szervezetrendszer átalakítását megalapozó intézkedésekről szóló 1191/2010. (IX. 14.) Korm. határozat 3. pontjában, a fővárosi és megyei kormányhivatalokról, valamint a fővárosi és megyei kormányhivatalok kialakításával és a területi integrációval összefüggő törvénymódosításokról szóló 2010. évi CXXVI. törvény, az egészségbiztosítási szervekről szóló 319/ 2010. (XII. 27.) Korm. rendelet 10. § (6) bekezdése, valamint a fővárosi és megyei kormányhivatalokról szóló 288/2010. (XII. 21.) Korm. rendelet alapján az Országos Egészségbiztosítási Pénztár (OEP) és a megyei kormányhivatalok (Kormányhivatalok) megállapodást kötöttek feladat- és hatáskörök, valamint az azokhoz kapcsolódó jogviszonyok tárgyában, melynek értelmében az OEP, mint vagyonkezelő, térítésmentes használati jogot biztosított a Kormányhivataloknak a megyei ingatlanjaiban (irodaház).
Erre tekintettel a Kormányhivatalok az irodaházak üzemeltetése és működtetése során kötelesek a közműszolgáltatások költségeit megfizetni.

2. kérdés:
Kérjük a tisztelt Ajánlatkérőt annak pontosítására, hogy a szerződéstervezet 8.1 pontjában alulvételezés esetében hivatkozott „Szerződés szerinti mennyiség” alatt a szerződéstervezet 4.1 pontja szerinti Szerződött Földgáz Mennyiséget érti.

2. válasz: 
A 8.1. pontban írt „szerződés szerinti mennyiség” megegyezik a „szerződött földgáz mennyiség” fogalmával (304.128 m³ (-) 50% eltérés). 

3. kérdés:
Kérjük a tisztelt Ajánlatkérőt, nyilatkozzon arra vonatkozóan, hogy biztosított-e valamennyi felhasználási hely kereskedőváltásának végrehajtása a szerződéses időszak kezdetéig? 

3. válasz: 
Ajánlatkérő minden szükséges intézkedést megtesz annak érdekében, hogy a kereskedőváltás határidőben megvalósuljon, figyelemmel a közbeszerzési eljárás folyamatba épített ellenőrzése során kötelezően betartandó ellenőrzési és engedélyezési határidőkre is.

4. kérdés:
Kérjük a tisztelt Ajánlatkérőt annak megerősítésére, hogy a szerződéstervezet 13. pontjában meghatározott adatvédelmi kötelezettség nem vonatkozik a földgázellátási szerződés teljesítéséhez szükséges rendszerhasználati szerződések megkötéséhez szükséges adat- és információ átadásra, az külön hozzájárulás nélkül is jogszerűen végrehajtható.

4. válasz: 
Ajánlatkérő megerősíti, hogy a nyertes ajánlattevő az ajánlatkérő külön hozzájárulása nélkül jogosult a rendszerhasználati szerződések megkötéséhez szükséges adatok e célból történő, jogosult szervezet részére történő átadására. 

5. kérdés:
A szerződéstervezet 7.1. pontjára vonatkozóan kérdezzük tisztelt Ajánlatkérőt, elfogadható-e részéről, amennyiben a fix RHD számla tárgyhót megelőző hó 5-ig kerül kiállításra, tárgyhó 1-jei esedékességgel?

5. válasz: 
Ajánlatkérő fenntartja a szerződéstervezet 7.1. pontjában írtakat; az Ajánlattevői kérdésben foglaltakat nem tartja elfogadhatónak.

6. kérdés:
Tekintettel arra, hogy 20-100 m3/h közötti felhasználási helyek esetében az elosztói adatszolgáltatás nem gázhónapra, hanem az Elosztói engedélyes által meghatározott időpontban, havonta történik, így kérjük tisztelt Ajánlatkérőt nyilatkozzon, hogy elszámolási időszakként és annak alapjaként elfogadja-e az elosztói engedélyes gyakorlatát?

6. válasz: 
Ajánlatkérő nem fogadja el a fenti gyakorlatot. Ajánlatkérő kéri, hogy az elosztói engedélyes által szolgáltatott adatokat a nyertes Ajánlattevő/Eladó gázhónapra vonatkoztatott bontásban adja meg.

7. kérdés:
A földgázellátási jogviszony sajátosságaira figyelemmel, tekintettel arra,  hogy a fogyasztók külön okiratba foglalt teljesítési igazolást a számlázást megelőzően nem állítanak ki, kérjük tisztelt Ajánlatkérőt, erősítse meg, hogy a Kbt. 130. § (1) bekezdése szempontjából az Ajánlatkérő által igazolt szerződésszerű teljesítésnek minősül, ha Ajánlattevő vonatkozó számláját Ajánlatkérő befogadja, azzal szemben kifogással nem él!
Nemleges válasz esetén, elfogadható-e a tisztelt Ajánlatkérő részéről, hogy a Felek a szerződéses időszak végén állítanak össze egy összesített teljesítési igazolást (szerződéses mennyiség, felhasznált mennyiség, számlázott mennyiség), mellyel a szerződéses jogviszony lezárása megoldható?

7. válasz: 
Ajánlatkérő megerősíti, hogy a Kbt. 130. § (1) bekezdése szempontjából az Ajánlatkérő által igazolt szerződésszerű teljesítésnek minősül, ha Ajánlattevő vonatkozó számláját Ajánlatkérő befogadja, azzal szemben kifogással nem él.

8. kérdés:
Ajánlatkérő által jelzett időpont az elektronikus árlejtésre: 2015.06.12. illetve az eredményhirdetés tervezett megküldése 2015.07.03. Felhívjuk tisztelt Ajánlatkérő figyelmét, hogy a kereskedőváltás szükséges ideje 30 nap (GET 31/c § (2), 31/b § (5) ), tehát legkésőbb 2015.05.31-re szükséges az ellátó kereskedő megnevezése ahhoz, hogy 2015.07.01-el az új kereskedő a közbeszerzési kiírás szerint szolgáltatni tudjon. A hivatalos eredményhirdetésig nem derül ki a kereskedő személye, így az ellátás kezdetének legkorábbi időpontja lehet 2015.08.01. Kérjük Ajánlatkérőt a folyamat újragondolására, és amennyiben szükséges, módosítsa a kiírás releváns pontjait!

8. válasz: 
Ajánlatkérőnek – figyelemmel a Kbt., valamint a folyamatba épített ellenőrzés kötelező ellenőrzési és engedélyezési határidőire – nem áll módjában módosítani az eljárási cselekmények az ajánlattételi felhívás szerinti határidőket, illetőleg időpontokat.

9. kérdés:
Kérjük a tisztelt Ajánlatkérőt annak megerősítésére, hogy a szerződéstervezet 2.1.3. pontjában foglaltak szerinti felhasználó változás jogutódlással történik, tehát Ajánlatkérő garantálja, hogy amennyiben ez bekövetkezik, a jogutód felhasználó a jelen közbeszerzési eljárás tárgyát képező szerződött földgázmennyiséget átveszi, a szerződésben helyébe lép.

9. válasz: 
A szerződéstervezet 2.1.3. pontjában írtak nem jelentenek jogutódlással történő felhasználó változást, a vevőként szerződő fél személye nem változik, a bejelentett fogyasztó változással kizárólag a számlafizető személye módosul. Ilyen bejelentés esetén továbbra is Ajánlatkérő, mint vevő köteles a szerződött mennyiségek átvételére, azzal, hogy az érintett átadási pontok tekintetében a bejelentést követően kéri a számla módosított adattartalommal való kiállítását és a bejelentett új fogyasztó részére való megküldését.

Egyebekben lásd az 1. kérdésre adott ajánlatkérői választ.

10. kérdés:
Ajánlatkérő a Dokumentáció Műszaki leírás 6.1.-es részében megadott RHD fix rész képlete a 15 hónapos költséget adja ki, viszont a kalkulációs táblában HUF/év mértékegységet jelöl, illetve az éves fogyasztást adja meg. Kérjük Ajánlatkérő válaszát, hogy a kalkulációs tábla J oszlopában szereplő „Forgalom független RHD díjtétel” alatt 12 vagy 15 hónapot ért? Amennyiben itt 15 hónapos költséget kell feltüntetnünk, kérjük a mennyiséget is igazítsa a 15 hónaphoz ellenkező esetben a tábla nem fog releváns értéket adni! 

10. válasz: 
Ajánlatkérő a Dokumentáció Műszaki leírás 6.1. pontjában az alábbiakat rögzíti:
„A tender során a kalkulációs táblában az éves arányos értéket kell meghatározni, melynek módja:
Teljes szerződéses időszakra érvényes díj (HUF/szerződéses időszak) / szerződéses időszak hónapjainak száma x 12 = éves díj (HUF/év)”

A kalkulációs tábla a fentieknek megfelelően HUF/év mértékegységben, illetve éves fogyasztással kalkulál. Kérjük Ajánlattevőt, ajánlatát ennek megfelelően adja meg.

11. kérdés:
A szerződéstervezet 4.3-as pontjában a szerződött fűtőérték 34 MJ/gnm3, viszont több helyen a Dokumentációban és a szerződéstervezetben 34,2 MJ/gnm3-t ír Ajánlatkérő, kérjük az ellentmondás feloldását!

11. válasz: 
[bookmark: _GoBack]Ajánlatkérő álláspontja szerint a szerződéstervezet 4. pontjában nem áll fenn ellentmondás. A szerződéstervezet 4.3-as pontja nem a szerződött fűtőértéket, hanem az MSZ 1648:2000 2H jelű gázcsoportra vonatkozó szabvány fűtőértéket tartalmazza: 34,00+/-5% (MJ/gnm3).
A Dokumentációban, illetve a szerződéstervezetben több helyen szereplő, 34,20 MJ/gnm3 az irányadó szerződött fűtőérték.

12. kérdés:
Szerződéstervezet 7-es pontjában mit ért Ajánlatkérő számlaösszesítő alatt?

12. válasz: 
A számlaösszesítő dokumentumban Ajánlatkérő a felhasználási helyekről havonta, a külön-külön kiállított számlák következő adatait kéri összesítve megadni: felhasználási hely, elszámolási időszak, fizetett ellenszolgáltatás összege, fizetendő ellenszolgáltatási összeg (vagy tartozás), számla sorszáma.

13. kérdés:
Kérjük a tisztelt Ajánlatkérőt, pontosítsa a dokumentációban szereplő AD 15. számú melléklet (Titoktartási nyilatkozat) alapján mit ért a „feladatok közvetlen teljesítésében vagy abban való közreműködésben” résztvevő személyek fogalom alatt? A nyilatkozat jelenlegi tartalommal ugyanis értelmezéstől függően több tucat vagy akár több száz munkatárs aláírását igényli.

13. válasz: 
A dokumentációban AD. 15. számú melléklet (Titoktartási nyilatkozat) a jelen eljárásban mintadokumentumként szolgál. Ajánlatkérő elfogad ezen nyilatkozat tartalmával érdemben megegyező és a Kbt. előírásainak megfelelő tartalmú más formátumú nyilatkozatot is. 
E körben nyilatkozatot tenni azon személynek szükséges, aki ténylegesen kezel az Ajánlatkérő tevékenységével, annak ellátásával kapcsolatban tudomására jutott személyes adatot, szigorúan titkos, bizalmas, illetve korlátozott terjesztésű adatot, valamint minden olyan adatot, tényt vagy körülményt, amit az Ajánlatkérő nem köteles jogszabályi előírás alapján nyilvánosság számára hozzáférhetővé tenni. 
Ajánlatkérő elfogad olyan nyilatkozatot is, amelyből egyértelműen megállapítható, hogy az Ajánlattevő minden a jelen eljárásban érintett munkavállalójának, illetve vele polgári jogi szerződés alapján jogviszonyban álló természetes és nem természetes személynek munkaszerződésbe, vagy egyéb megállapodásba foglalt, ilyen tartalmú titoktartási, adatvédelmi kötelezettsége van.

III. kérdéssorozat

1. kérdés:
Kérjük tisztelt Ajánlatkérő válaszát, elfogadja-e a szerződéstervezet 13. pont 3. bekezdése vonatkozásában, hogy Eladó kapcsolt vállalkozása, amennyiben a szerződés teljesítésében részt vesz, nem minősül harmadik személynek a titoktartás szempontjából. A szerződés teljesítéséhez szükséges mértékben átadhatók-e adatok Eladó kapcsolt vállalkozásának? 

1. válasz: 
Amennyiben Ajánlattevő a fenti „kapcsolt vállalkozást” alvállalkozóként, illetve kapacitást rendelkezésre bocsátó szervezetként az ajánlatában megjelöli, akkor a teljesítés során ténylegesen bevonhatja, külön hozzájárulás hiányában is.
Ellenkező esetben ezen „kapcsolt vállalkozás” a szerződés 13. pontja szempontjából harmadik személynek minősül.

2. kérdés:
Kérjük tisztelt Ajánlatkérő válaszát, kiegészíthető-e a szerződéstervezet 9.2. pontja az alábbi szövegrésszel?
„A szerződésszegésért való felelősségre a mindenkor hatályos Ptk., valamint az egyéb vonatkozó jogszabályok az irányadóak. A károsult köteles a másik Felet a káresetről a tudomásszerzését követően haladéktalanul értesíteni, és kártérítési igényét megfelelően alátámasztva bejelenteni. Amennyiben a másik Fél a károkozás tényét, illetve felelősségét vitatja, köteles 15 naptári napon belül egyeztetést kezdeményezni. Az egyeztetés eredménytelensége esetén a károsult igénye érvényesítését jogi útra terelheti. A kártérítés összegét csökkenteni kell a máshonnan, harmadik személyektől megtérülő összegekkel (pl. biztosítás), és nem kell megtéríteni a kárnak azt a részét, amely a károsult kárenyhítési kötelezettségének be nem tartása miatt következett be. A Felek megállapodnak, hogy a Szerződés megszegéséből adódó felelősségük nem terjed ki a következménykárok, az elmaradt hasznok és jó hírnév megsértésével esetlegesen okozott kár megtérítésére. A Szerződés megsértése miatt okozott kár Eladó általi megtérítésének összege nem haladhatja meg a Vevő egy havi átlagfogyasztásának 12-szeres értékét (a kártérítési kötelezettség felső határa). A Felek kijelentik, hogy a jelen pontban foglaltakra mindkét Fél figyelmét kifejezetten felhívták. A jelen pontban foglaltak semmiképpen nem értelmezhetők oly módon, hogy az bármelyik Fél bűncselekménnyel vagy szándékosan okozott, továbbá az életet, testi épséget vagy egészséget megkárosító szerződésszegésért való felelősségét korlátozná vagy kizárná.”

2. válasz: 
Ajánlatkérő nem kívánja a szerződéstervezet 9.2. pontját kiegészíteni.


IV. kérdéssorozat

1. kérdés:
Kérjük a tisztelt Ajánlatkérőt megerősítését, hogy Dokumentáció VIII. AD 1. sz. melléklet 5/A pontjában elírás történt, és a Kbt. 56. § (1) b); c); f); i) pontjai tekintetében az ajánlatkérő nyilatkozatát közjegyző hitelesítése nélkül is elfogadja, tekintettel a 310/2011. (XII. 23.) Korm. rendelet 12. §-ában és a Közbeszerzési Hatóság útmutatójának IX 1. pontjában foglaltakra.

1. válasz: 
Ajánlatkérő megerősíti, hogy a Dokumentáció VIII. AD 1. sz. melléklet 5/A pontjában elírás történt, Ajánlatkérő a Kbt. 56. § (1) b); c); f); i) pontjai tekintetében az Ajánlattevő nyilatkozatát közjegyző hitelesítése nélkül is elfogadja.


Budapest, 2015. május 22.

Tisztelettel:

